Ka morago ga gore Antonio a hlaphogelwe bolwetšing bja gagwe, o ile a kgona go boela modirong wa bosepedi. O be a dula a tshwenyega ka badumedigotee le yena, eupša yena le mosadi wa gagwe ba ile ba dira boiteko bjo bo kgethegilego bja go etela bao ba babjago gomme ba ba kgothatše. Ka mohlala, ka morago ga go etela Mokriste yo mongwe yo a bego a babja o šoro, Antonio o ile a lemoga gore ngwanabo rena yoo o be a sa nyake go ya dibokeng. Antonio o hlalosa gore: “Ga se gore o be a sa rate Jehofa goba bana babo rena, eupša bolwetši bjoo bo be bo mo kgomile maikwelong go fihla bokgoleng bja gore a ikwe a se na mohola.” 19 Ka moragonyana, Jesu o ile a iponagatša go barutiwa Lewatleng la Galilea. Lebakeng le, Jesu o ile a botšiša gararo Petro (yo a ilego a latola Morena wa gagwe gararo) ge e ba a be a mo rata. Ka morago ga go botšiša ka lekga la boraro, Petro o ile a araba ka gore: “Morêna, O tseba tšohle, O tseba xobane ke a Xo rata.” Ka kgonthe, Jesu yo a bego a kgona go bala dipelo, o be a lemoga lerato le maikwelo a borutho tšeo Petro a bego a e-na le tšona ka yena. Lega go le bjalo, Jesu o ile a nea Petro sebaka sa go tiišetša lerato la gagwe. Go oketša moo, Jesu o ile a laela Petro go “fudiša” le go “diša” “dinku” tša Gagwe. (Johane 21:15-17) Pejana, Petro o be a ile a amogela kabelo ya go dira boboledi. (Luka 5:10) Eupša bjale, ka go bontšha go mmota ka tsela e lemogegago, Jesu o ile a mo nea boikarabelo bjo bongwe bjo bogolo—go hlokomela bao e bego e tla ba balatedi ba Kriste. Kapejana ka morago ga moo, Jesu o ile a nea Petro karolo ya bohlokwa modirong wa barutiwa. (Ditiro 2:1-41) Petro o swanetše go ba a ile a ikwa a imologile gakaakang go tseba gore Jesu o be a mo lebaletše e bile a sa dutše a mmota!